Auditor's report — VGI, period 2020 (audited, opinion: unqualified)
Auditor firm: EY
Signing partner: ศิราภรณ์ เอื้ออนันต์กุล
Signed: 2020-05-29

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท วีจีไอ จำกัด (มหาชน)

(เดิมชื่อ “บริษัท วี จี ไอ โกลบอล มีเดีย จำกัด (มหาชน)”)

ความเห็น

ข้าพเจ้าได้ตรวจสอบงบการเงินรวมของบริษัท วีจีไอ จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบแสดงฐานะการเงินรวม ณ วันที่ 31 มีนาคม 2563 งบกำไรขาดทุนเบ็ดเสร็จรวม งบแสดงการเปลี่ยนแปลง
ส่วนของผู้ถือหุ้นรวมและงบกระแสเงินสดรวม สำหรับปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุสรุปนโยบายการบัญชีที่สำคัญ และได้ตรวจสอบงบการเงินเฉพาะกิจการของบริษัท วีจีไอ จำกัด (มหาชน) ด้วยเช่นกัน

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 มีนาคม 2563 ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท วีจีไอ จำกัด (มหาชน) และบริษัทย่อย และเฉพาะของบริษัท วีจีไอ จำกัด (มหาชน) โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค
ความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระ
จากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี
ในส่วนที่เกี่ยวข้องกับการตรวจสอบงบการเงิน และข้าพเจ้าได้ปฏิบัติตามข้อกำหนดด้านจรรยาบรรณอื่น ๆ 
ตามที่ระบุในข้อกำหนดนั้นด้วย ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสม
เพื่อใช้เป็นเกณฑ์ในการแสดงความเห็นของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตดังนี้

ก)	หมายเหตุประกอบงบการเงินข้อ 1.2 สถานการณ์แพร่ระบาดของโรคติดเชื้อไวรัสโคโรนา 2019 
ที่ปัจจุบันได้ขยายวงกว้างขึ้นอย่างต่อเนื่อง ทำให้เกิดการชะลอตัวของเศรษฐกิจ และมีผลกระทบต่อธุรกิจและอุตสาหกรรมส่วนใหญ่ เช่น ระบบห่วงโซ่อุปทาน การใช้จ่ายของผู้บริโภค การจำกัดหรือหยุดชะงักการผลิต การดำเนินงานที่ล่าช้าขึ้น เป็นต้น

สถานการณ์ดังกล่าวมีผลกระทบต่อกิจกรรมทางธุรกิจของกลุ่มบริษัท ซึ่งอาจส่งผลกระทบอย่างมีนัยสำคัญต่อฐานะการเงิน ผลการดำเนินงาน และกระแสเงินสดในปัจจุบันและในอนาคตของกลุ่มบริษัท อย่างไรก็ตาม ผลกระทบดังกล่าวยังไม่สามารถประมาณได้อย่างสมเหตุสมผลในขณะนี้

ฝ่ายบริหารกลุ่มบริษัท มีการติดตามความคืบหน้าของสถานการณ์ดังกล่าวและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างต่อเนื่องและจะพิจารณาบันทึกผลกระทบดังกล่าวเมื่อสามารถทำได้

ข)	หมายเหตุประกอบงบการเงินข้อ 3 มาตรฐานการรายงานทางการเงินและแนวปฏิบัติทางการบัญชีที่นำมาถือปฏิบัติ โดยมีรายละเอียดดังนี้

1)	การเปลี่ยนแปลงนโยบายการบัญชี เนื่องจากการนำมาตรฐานการรายงานทางการเงินใหม่มาถือปฏิบัติ โดยบริษัทฯ ได้ปรับย้อนหลังงบการเงินปีก่อนที่แสดงเป็นตัวเลขเปรียบเทียบแล้ว

2)	เนื่องด้วยผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 กลุ่มบริษัทได้จัดทำงบการเงินรวมและเฉพาะกิจการสำหรับปีสิ้นสุดวันที่ 31 มีนาคม 2563 โดยเลือกนำแนวปฏิบัติทางการบัญชี เรื่อง มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 ที่ประกาศโดยสภาวิชาชีพบัญชี มาถือปฏิบัติ

ค)	หมายเหตุประกอบงบการเงินข้อ 11.1 และ 11.2  เกี่ยวกับการประเมินมูลค่ายุติธรรมของสินทรัพย์ที่ระบุได้ที่ได้มา และหนี้สินที่รับมา ณ วันที่ซื้อ และการวัดมูลค่าของค่าความนิยมของบริษัทย่อย และการเปลี่ยนสถานะเงินลงทุนในบริษัท มาสเตอร์ แอด จำกัด (มหาชน) (“มาสเตอร์ แอด”) จากบริษัทย่อยเป็นบริษัทร่วมและรับรู้กำไรจากการเปลี่ยนสถานะเงินลงทุนดังกล่าว และบริษัทฯ อยู่ในระหว่างการดำเนินการให้มีการวัดมูลค่าของสินทรัพย์ที่ระบุได้ที่ได้มาและหนี้สินที่รับมาของมาสเตอร์ แอด ให้แล้วเสร็จ

ง)	หมายเหตุประกอบงบการเงินข้อ 33.5 เกี่ยวกับคดีฟ้องร้องระหว่างบริษัทฯ และบริษัท ไมดาส โกลบอล มีเดีย จำกัด

ทั้งนี้ข้าพเจ้ามิได้แสดงความเห็นอย่างมีเงื่อนไขต่อกรณีนี้แต่อย่างใด

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้า
ในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ
งบการเงินโดยรวมและในการแสดงความเห็นของข้าพเจ้า ทั้งนี้ข้าพเจ้าไม่ได้แสดงความเห็นแยกต่างหาก
สำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

การสูญเสียการควบคุมในบริษัทย่อย

ตามที่กล่าวไว้ในหมายเหตุประกอบงบการเงินข้อ 11.2 ภายหลังจากการออกหุ้นเพิ่มทุนในบริษัท มาสเตอร์ แอด จำกัด (มหาชน) (“มาสเตอร์ แอด”) ทำให้บริษัทฯ มีสัดส่วนการถือหุ้นในมาสเตอร์ แอด ลดลงจากร้อยละ 33.17 เป็นร้อยละ 26.55 ของจำนวนหุ้นที่ชำระแล้วทั้งหมดของ มาสเตอร์ แอด บริษัทฯ ถือว่าบริษัทฯ สูญเสียการควบคุมในมาสเตอร์ แอด และรับรู้กำไรจากการเปลี่ยนสถานะเงินลงทุนจากบริษัทย่อยเป็นบริษัทร่วม เป็นจำนวนเงิน 550 ล้านบาท เนื่องจากมีการเปลี่ยนแปลงโครงสร้างการถือหุ้น ซึ่งกระทบต่อการใช้อำนาจในการสั่งการกิจกรรมที่ส่งผลกระทบอย่างมีนัยสำคัญต่อจำนวนเงินผลตอบแทนที่บริษัทฯ มีสิทธิได้รับของมาสเตอร์ แอด ทั้งนี้ฝ่ายบริหารจำเป็นต้องใช้ดุลยพินิจอย่างมากในการประเมินการควบคุมดังกล่าว ซึ่งมีผลกระทบอย่างเป็นสาระสำคัญต่อการจัดทำงบการเงินรวม

ข้าพเจ้าได้สอบถามฝ่ายบริหารถึงลักษณะและวัตถุประสงค์ในการเพิ่มทุนในมาสเตอร์ แอด รวมถึงได้พิจารณาสัญญาต่าง ๆ ที่เกี่ยวข้องกับการเพิ่มทุนดังกล่าว อีกทั้งยังได้พิจารณาถึงโครงสร้างการถือหุ้นในมาสเตอร์ แอด ทั้งก่อนและหลังการเพิ่มทุนดังกล่าว เพื่อประเมินว่าบริษัทฯ สูญเสียอำนาจการควบคุมในมาสเตอร์ แอด หรือไม่ โดยได้พิจารณาเงื่อนไขและข้อเท็จจริงที่เกี่ยวข้องกับอำนาจ และความสามารถในการใช้อำนาจในการสั่งการกิจกรรมที่ส่งผลกระทบอย่างมีนัยสำคัญต่อจำนวนเงินผลตอบแทน นอกจากนี้ ยังได้ตรวจสอบการบันทึกรายการตัดยอดคงเหลือของรายการที่เกี่ยวข้องกับมาสเตอร์ แอด ออกจากบัญชี ณ วันที่สูญเสียการควบคุม และบันทึกมูลค่าเงินลงทุนในมาสเตอร์ แอด เป็นเงินลงทุนในบริษัทร่วมด้วยมูลค่ายุติธรรม รวมถึงการรับรู้กำไรจากการเปลี่ยนสถานะเงินลงทุนดังกล่าว

เงินลงทุนและค่าความนิยม

ณ วันที่ 31 มีนาคม 2563 กลุ่มบริษัทมีมูลค่าตามบัญชีของค่าความนิยมเป็นจำนวนเงิน 236 ล้านบาท และมูลค่าตามบัญชีของเงินลงทุนในบริษัทย่อย การร่วมค้า และบริษัทร่วมเป็นจำนวนเงินรวม 9,282 ล้านบาท (งบการเงินเฉพาะกิจการ : 9,717 ล้านบาท) ตามรายละเอียดที่กล่าวไว้ในหมายเหตุประกอบงบการเงินข้อ 11 12 13 และ 17 การพิจารณาการด้อยค่าของเงินลงทุนดังกล่าว รวมถึงค่าความนิยม ถือเป็นประมาณการทางบัญชีที่สำคัญที่ฝ่ายบริหารต้องใช้ดุลยพินิจอย่างสูงในการระบุหน่วยสินทรัพย์ที่ก่อให้เกิดเงินสดและการประมาณการกระแสเงินสดในอนาคตที่กิจการคาดว่าจะได้รับจากกลุ่มสินทรัพย์นั้น รวมถึงการกำหนดอัตราคิดลดและอัตราการเติบโตในระยะยาวที่เหมาะสม

ข้าพเจ้าและผู้สอบบัญชีของบริษัทย่อยเป็นผู้ปฏิบัติงานตรวจสอบในเรื่องนี้ ข้าพเจ้าได้ปฏิบัติงานตรวจสอบและได้ทำความเข้าใจและประเมินผลงานของผู้สอบบัญชีดังกล่าว ในการพิจารณาการกำหนดหน่วยสินทรัพย์ที่ก่อให้เกิดเงินสดและแบบจำลองทางการเงินที่ฝ่ายบริหารเลือกใช้ โดยได้ทำความเข้าใจกระบวนการพิจารณาของฝ่ายบริหาร ทดสอบสมมติฐานที่สำคัญที่ใช้ในการประมาณการกระแสเงินสดที่คาดว่าจะได้รับในอนาคตจากสินทรัพย์ที่จัดทำโดยฝ่ายบริหาร โดยการเปรียบเทียบสมมติฐานดังกล่าวกับแหล่งข้อมูลภายนอกและภายในของกิจการ สอบทานประมาณการกระแสเงินสดในอดีตกับผลการดำเนินงานที่เกิดขึ้นจริงเพื่อประเมินการประมาณการกระแสเงินสดที่คาดว่าจะได้รับในอนาคต และพิจารณาอัตราคิดลดที่ฝ่ายบริหารเลือกใช้โดยการวิเคราะห์ต้นทุนถัวเฉลี่ยถ่วงน้ำหนักของเงินทุนของกิจการ ตลอดจนการทดสอบการคำนวณมูลค่าที่คาดว่าจะได้รับคืนของสินทรัพย์ดังกล่าวตามแบบจำลองทางการเงิน

การรับรู้รายได้ภายใต้ธุรกิจการให้บริการสื่อโฆษณา

กลุ่มบริษัทได้เข้าทำสัญญากับลูกค้าเป็นจำนวนมากพร้อมการจัดรายการส่งเสริมการขาย การให้ส่วนลดต่าง ๆ รวมทั้งการให้ส่วนลดพิเศษ เพื่อกระตุ้นยอดขาย ทำให้การรับรู้รายได้ของกลุ่มบริษัทมีความหลากหลาย ทั้งนี้ มูลค่าและระยะเวลาในการรับรู้รายได้มีผลกระทบโดยตรงต่อกำไรหรือขาดทุนของกลุ่มบริษัทอย่างมาก และรายได้ดังกล่าวเป็นรายการที่มีสาระสำคัญอย่างมากต่องบการเงิน

ข้าพเจ้าได้ตรวจสอบการรับรู้รายได้ของกลุ่มบริษัทและได้ทำความเข้าใจเกี่ยวกับระบบการควบคุมภายในของกลุ่มบริษัทที่เกี่ยวข้องกับวงจรรายได้และสุ่มตัวอย่างเพื่อทดสอบการปฏิบัติตามการควบคุมภายในของกลุ่มบริษัท การสุ่มตัวอย่างสัญญาบริการเพื่อตรวจสอบการรับรู้รายได้ว่าเป็นไปตามเงื่อนไขที่ระบุไว้ในสัญญาบริการและสอดคล้องกับนโยบายการรับรู้รายได้ของกลุ่มบริษัท การสุ่มตรวจสอบเอกสารประกอบรายการขายและให้บริการที่เกิดขึ้นในระหว่างปีและช่วงใกล้สิ้นรอบระยะเวลาบัญชี การสอบทานใบลดหนี้ที่กลุ่มบริษัทออกภายหลังวันสิ้นรอบระยะเวลาบัญชี และการวิเคราะห์เปรียบเทียบข้อมูลบัญชีรายได้เพื่อตรวจสอบความผิดปกติที่อาจเกิดขึ้นของรายการขายและให้บริการตลอดรอบระยะเวลาบัญชี โดยเฉพาะรายการบัญชีที่ทำผ่านใบสำคัญทั่วไป

การรับรู้รายได้จากการให้บริการรับเหมาติดตั้งงานระบบ

กลุ่มบริษัทได้เปิดเผยนโยบายการรับรู้รายได้จากการรับเหมาติดตั้งงานระบบและเรื่องที่เกี่ยวข้องและ การเปลี่ยนแปลงนโยบายการบัญชีสำหรับการรับรู้รายได้ดังกล่าวไว้ในหมายเหตุประกอบงบการเงินข้อ 3 และข้อ 5.1 ข้าพเจ้าพิจารณาการรับรู้รายได้จากการรับเหมาติดตั้งงานระบบเป็นความเสี่ยงที่มีนัยสำคัญในการตรวจสอบ เนื่องจากรายได้จากการรับเหมาติดตั้งงานระบบที่กลุ่มบริษัทรับรู้ในแต่ละงวดมีจำนวนเงินที่มีสาระสำคัญเมื่อเปรียบเทียบกับรายได้รวมของกลุ่มบริษัท นอกจากนี้ กระบวนการในการวัดมูลค่ารวมถึงรอบระยะเวลาที่เหมาะสมในการรับรู้รายได้นั้นเป็นเรื่องที่ต้องใช้ดุลยพินิจที่มีนัยสำคัญของผู้บริหารในการประเมินขั้นความสำเร็จของงานรับเหมาติดตั้งงานระบบ ซึ่งทำให้เกิดความเสี่ยงเกี่ยวกับมูลค่าและระยะเวลาในการรับรู้รายได้จากการรับเหมาติดตั้งงานระบบ

ข้าพเจ้าและผู้สอบบัญชีของบริษัทย่อยเป็นผู้ปฏิบัติงานตรวจสอบในเรื่องนี้ ข้าพเจ้าได้ปฏิบัติงานตรวจสอบและได้ทำความเข้าใจและประเมินผลงานของผู้สอบบัญชีดังกล่าว เพื่อให้ได้รับเอกสารการตรวจสอบที่เพียงพอและเหมาะสมในการตรวจสอบเรื่องการรับรู้รายได้จากการให้บริการรับเหมาติดตั้งงานระบบ รวมถึงการเปลี่ยนแปลงนโยบายการบัญชีที่เกี่ยวข้องกับการรับรู้รายได้ดังกล่าว โดยได้ประเมินและทดสอบระบบการควบคุมภายใน ที่เกี่ยวข้องกับวิธีการที่ฝ่ายบริหารใช้ในการประเมินขั้นความสำเร็จของงาน การบันทึกรับรู้รายได้และต้นทุนงานรับเหมาติดตั้งและการประมาณการผลขาดทุนที่อาจเกิดขึ้น โดยการสอบถามผู้รับผิดชอบ ทำความเข้าใจและ สุ่มเลือกสัญญาที่กลุ่มบริษัททำกับลูกค้าเพื่อทดสอบการปฏิบัติตามการควบคุมที่กลุ่มบริษัทออกแบบไว้ และ อ่านสัญญาดังกล่าวเพื่อพิจารณาเงื่อนไขต่าง ๆ ที่เกี่ยวกับการรับรู้รายได้ และสอบถามผู้บริหารเกี่ยวกับเงื่อนไขและความเสี่ยงต่าง ๆ ของสัญญาดังกล่าว ประกอบกับได้สุ่มเลือกสัญญาเพื่อสอบทานการประเมินขั้นความสำเร็จของงานและการประมาณการผลขาดทุนที่อาจเกิดขึ้นโดยการสอบถามฝ่ายบริหารและผู้ควบคุมโครงการเกี่ยวกับสถานะของงาน และเข้าร่วมสังเกตการณ์โครงการที่สำคัญที่กำลังติดตั้งร่วมกับผู้ควบคุมโครงการของกลุ่มบริษัท วิเคราะห์เปรียบเทียบขั้นความสำเร็จของงานที่ประเมินโดยผู้ควบคุมโครงการกับขั้นความสำเร็จของงานที่คำนวณโดยการเปรียบเทียบต้นทุนโครงการที่เกิดขึ้นจริงจนถึงวันสิ้นรอบระยะเวลาบัญชีกับประมาณการต้นทุนที่คาดว่าจะใช้ในการติดตั้งทั้งหมด รวมถึงวิเคราะห์เปรียบเทียบอัตรากำไรขั้นต้นของโครงการเพื่อตรวจสอบความผิดปกติที่อาจเกิดขึ้น

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท (แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น) ซึ่งคาดว่าจะถูกจัดเตรียมให้กับข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้
ความเชื่อมั่นในรูปแบบใด ๆ ต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงิน คือ การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูล
ที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบเพื่อให้มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตาม
มาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็น
เพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทหรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจและการสังเกตและสงสัยเยี่ยง
ผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงที่อาจมีการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน 
ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจาก
การทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด 
การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการ
ทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์
หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทใน
การดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน หรือ
หากเห็นว่าการเปิดเผยดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตามเหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้อง ตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

รวบรวมเอกสารหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือของกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบ
ต่อการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่าง ๆ ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบ
การควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้อง
กับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่น
ซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการ
ที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุด
ในการตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ไว้ในรายงานของผู้สอบบัญชี เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ หรือ
ในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้า
เพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่ผู้มีส่วนได้เสียสาธารณะจะได้จากการสื่อสารดังกล่าว

ข้าพเจ้าเป็นผู้รับผิดชอบงานสอบบัญชีและการนำเสนอรายงานฉบับนี้

ศิราภรณ์ เอื้ออนันต์กุล

ผู้สอบบัญชีรับอนุญาต เลขทะเบียน 3844

บริษัท สำนักงาน อีวาย จำกัด

กรุงเทพฯ: 29 พฤษภาคม 2563

|  | บริษัท วีจีไอ จำกัด (มหาชน) (เดิมชื่อ “บริษัท วี จี ไอ โกลบอล มีเดีย จำกัด (มหาชน)”) และบริษัทย่อย รายงาน และ งบการเงินรวม สำหรับปีสิ้นสุดวันที่ 31 มีนาคม 2563 |